ผู้บัญชาการตำรวจแห่งชาติ สั่งทุกหน่วยในสังกัด เตรียมแผนช่วยประชาชนจากผลกระทบภัยแล้งและไฟป่า
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า จากข้อมูลของหน่วยงานที่เกี่ยวข้อง คาดการณ์ว่า ปีนี้ ไทยอาจได้รับผลกระทบจากภัยแล้งในวงกว้าง รวมถึงปัญหาไฟป่า พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ จึงกำชับและสั่งการให้ทุกกองบัญชาการ ให้การช่วยเหลือดูแลช่วยเหลือประชาชน โดยจัดเตรียมแผนปฏิบัติการเพื่อรองรับสถานการณ์ รับมือกับปัญหาภัยแล้งและไฟป่า พร้อมบูรณาการร่วมกับ ทหาร ฝ่ายปกครอง และสำนักงานป้องกันและบรรเทาสาธารณภัยทุกจังหวัด เพื่อเข้าร่วมบริหารจัดการแก้ปัญหาน้ำอุปโภคและบริโภคของประชาชนในพื้นที่รับผิดชอบ โดยเฉพาะพื้นที่แล้งซ้ำซาก หรือเสี่ยงต่อปัญหาการขาดแคลนน้ำ          รองโฆษกสำนักงานตำรวจแห่งชาติ ยังฝากประชาสัมพันธ์ถึงประชาชนในห้วงฤดูร้อน อากาศมีอุณหภูมิที่ค่อนข้างสูง ขอให้ทำการตรวจสอบอุปกรณ์เครื่องใช้ไฟฟ้าในบ้าน สถานที่ทำงานต่าง ๆ ให้อยู่ในสภาพดี และติดตามข่าวสารที่เกี่ยวข้องจากหน่วยงานภาครัฐหรือสื่อมวลชน หากต้องการความช่วยเหลือที่เกี่ยวข้อง สามารถติดต่อได้ที่สถานีตำรวจใกล้บ้าน หรือสายด่วน 191 , 1599 ได้ตลอด 24 ชั่วโมง